In Dei nomine. Domnus Hugo comes atque mater sua, nomine Adeleidis, dederunt Deo et huic loco aliquid de rebus suis, quæ sunt sitæ in pago Cabilonensi, videlicet in suburbio ejusdem civitatis, hoc est cœnobium quod ibi est constructum in honore sancti Johannis Baptistæ, cum omnibus rebus quæ ibidem visæ sunt antiquitus pertinere vel nunc aspicere videntur; item æcclesias, cum omnibus rebus eisdem pertinentibus, videlicet villis et viculis, mancipiis utriusque sexus, terris cultis et incultis, vineis, pratis, pascuis, silvis, rispis, aquis aquarumve decursibus, piscariis, molendinis, exitibus et regressibus omnibus in locis, quæsitis et inquirendis, totum ad integrum: in tali tenore ut, quod possidere tunc cernebantur, ad præsens redderent, et quod in beneficium fidelibus suis dederant, tam ipsi quam antecessores sui, dum ad illos redierit, et ipsi quoque Domino Deo et beato Johanni Baptistæ et ad locum cui tunc donum fecerunt cum omni sua integritate redderent. Reddiderunt itaque ad præsens quod in suo dominio possidere cernebantur, scilicet aliquid ex burgo supradicti cœnobii et curtilos quosdam in circuitu ejusdem cœnobii sitos, qui terminantur ab orientali sui parte via: derivatur autem eadem semita a chemino quo intratur Cabilon(em) usque ad Ararim fluvium; omnem etiam terram quæ ibi aspicere videtur, hoc est ab ipsa jam dicta via usque quo perveniatur in locum qui dicitur ad Bracman. Testes sunt domnus Hugo comes. S’ Adeleidis, matris suæ. S’ Mauritii, filii ejus. S’ Enrici ducis, Garlindis uxoris ejus, Dodonis clerici, Beraldi, Alberici. S. Gemonis, Arlebaldi, Rotberti, Achardi, Alberici, Anselmi, Enrici, Arlegii, Eldigerii, Odonis, Winebaldi, Landrici, Rolenci.